Companii

"Am înfiinţat compania pentru că am simţit nevoia de a face un produs complet. Dacă ai hotelul şi transportul înseamnă că un astfel de pachet este cel mai convenabil pentru un turist, care nu mai cumpără pe bucăţi. Cei care asigură managementul firmei sunt oameni profesionişti, care au lucrat în domeniu", a declarat Murad pentru MEDIAFAX.

El a spus că firma va avea patru avioane până în decembrie, iar primul dintre ele deja a sosit şi este la Romaero, la verificare. Avionul este un Boeing 737 cu 148 de locuri şi este cumpărat în leasing. Celelalte trei vor fi achiziţionate tot în leasing şi sunt de acelaşi tip. Aernoavele sunt achiziţionate din străinătate.

"La început, în acest an, începând cu luna mai, le vom folosi doar pentru curse interne, pe rute precum Timişoara-Constanţa, Cluj-Constanţa şi Iaşi-Constanţa, pentru a aduce turiştii noştri pe litoral. În afară de cursele noastre, vom închiria avioane către agenţiile de turism care operează chartere", a spus Murad.

El a adăugat că de anul viitor va încerca să opereze zboruri interne regulate şi curse în afara ţării, pentru a aduce turişti străini pe litoral.

"Am calculat şi preţul dus-întors al unei călătorii de la Timişoara, Iaşi, Cluj sau Oradea până la Constanţa va fi sub 99 de euro. Fiind la început, este posibil să suportăm cu firma de turism o parte din costul biletului pentru clienţi. Am constatat că mulţi turişti din ţară nu vin la mare pentru că alocă foarte mult timp pe transport şi ajung foarte greu, din cauza drumurilor proaste. Ca să nu simtă lipsa maşinilor proprii, celor care vor veni cu avionul le vom pune la dispoziţie, din acest an, cu 25 de euro pe zi, maşini cu care să poată călători cât stau la mare", a mai spus omul de afaceri.

Murad are la mare 3.500 de locuri de cazare în mai multe hoteluri în Năvodari, Mamaia, Jupiter, Olimp şi Neptun.

Omul de afaceri este unul dintre cei mai mari proprietari de hoteluri din România, având mai multe hoteluri în Bucureşti şi la mare. Pe lângă lanţul hotelier Phoenicia, Murad mai deţine lanţul de restaurante Spring Time şi fabrica de conserve Mandy şi are investiţii în domeniul imobiliar.